ภาษีเงินได้นิติบุคคล ปี 2553 (ตอน 1)
ช่วงนี้เป็นกำหนดเวลาการยื่นแบบเสียภาษีเงินได้นิติบุคคลสำหรับรอบ
18 ส.ค. 2554

ช่วงนี้เป็นกำหนดเวลาการยื่นแบบเสียภาษีเงินได้นิติบุคคลสำหรับรอบ
โดย..สมชาย ชูเกต 
ระยะเวลาบัญชีปี 2553 ของบริษัทจำกัด ห้างหุ้นส่วนจำกัด หรือนิติบุคคลอื่นที่มีรอบระยะเวลาบัญชีสิ้นสุด ณ วันที่ 31 ธ.ค. 2553 ซึ่งจะต้องยื่นแบบเสียภาษีเงินได้นิติบุคคลภายใน 150 วัน นับแต่วันสิ้นสุดรอบระยะเวลาบัญชี โดยวันเริ่มต้นของการยื่นแบบเสียภาษีได้เริ่มมาตั้งแต่วันที่ 1 ม.ค. 2554 ที่ผ่านมา 
ขณะนี้ก็เหลือเวลาอีกเดือนกว่าก็จะสิ้นสุดกำหนดเวลาของการยื่นแบบเสียภาษีแล้ว วันสุดท้ายของการยื่นแบบเสียภาษีในปีนี้จะตรงกับวันจันทร์ที่ 30 พ.ค. 2554 อย่างไรก็ตาม ไม่ควรรีรอจนวันสุดท้าย หากพบสิ่งผิดพลาดจะได้ปรับปรุงแก้ไขได้ทันเวลา บริษัทจำกัด ห้างหุ้นส่วนจำกัด หรือนิติบุคคลอื่น ส่วนใหญ่จะมีวันสุดท้ายของรอบระยะเวลาบัญชีสิ้นสุด ณ วันที่ 31 ธ.ค. 2553 และกรมสรรพากรได้มีการประชาสัมพันธ์ให้ทราบถึงกำหนดเวลาการยื่นแบบเสียภาษีผ่านสื่อต่างๆ ก็หวังว่าคงจะทราบและยื่นแบบเสียภาษีภายในกำหนดเวลา แต่บริษัทจำกัด ห้างหุ้นส่วนจำกัด หรือนิติบุคคลอื่นที่มีวันสุดท้ายของรอบระยะเวลาบัญชีที่มิใช่วันที่ 31 ธ.ค. 2553 คงต้องนับวันเวลาการยื่นแบบเสียภาษีภายใน 150 วันเอาเอง หากนับวัน เดือน ปี ผิดพลาด หรือลืมยื่นแบบเสียภาษี ต่อมาได้ไปยื่นแบบเสียภาษีเมื่อพ้นกำหนดเวลาไปแล้ว ต้องเสียค่าปรับไม่เกิน 2,000 บาท และถ้าหากแบบที่ยื่นมีภาษีชำระ ก็ต้องเสียเงินเพิ่มอีก 1.5% ต่อเดือนของภาษีชำระอีกด้วย หากเวลาเนิ่นนานออกไป เงินเพิ่มก็จะเยอะขึ้นตามจำนวนเดือนที่เพิ่มขึ้น




 
การยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2553 ต้องใช้แบบแสดงรายการใดมายื่นเสียภาษี ฐานภาษีที่นำมาคำนวณภาษีเงินได้นิติบุคคลและอัตราภาษีเป็นอย่างไร สรุปได้ ดังนี้
1.บริษัท ห้างหุ้นส่วนจำกัด หรือนิติบุคคลอื่นที่เสียภาษีเงินได้นิติบุคคลจากฐานกำไรสุทธิ 
กำไรสุทธิ คำนวณได้จากการนำรายได้จากกิจการ หรือเนื่องจากกิจการที่กระทำในรอบระยะเวลาบัญชี หักด้วยรายจ่ายตามเงื่อนไขที่ระบุไว้ในมาตรา 65 ทวิ และมาตรา 65 ตรี แห่งประมวลรัษฎากร ทั้งนี้ แบบเสียภาษีเงินได้นิติบุคคลที่ใช้ยื่นเสียภาษีให้ใช้แบบ ภ.ง.ด. 50 โดยจะใช้แบบฟอร์มที่ Download จาก www.rd.go.th หรือแบบฟอร์มกระดาษที่กรมสรรพากรจัดพิมพ์ ก็ขอให้ใช้แบบฟอร์มสำหรับรอบระยะเวลาบัญชีปี 2553 ด้วย เพราะในปีที่ผ่านมามีการปรับปรุงแก้ไขกฎหมายอยู่หลายรายการด้วยกัน 
สำหรับจำนวนภาษีเงินได้นิติบุคคลต้องชำระ คำนวณได้จาก กำไรสุทธิ x อัตราภาษีเงินได้นิติบุคคลอัตราภาษีเงินได้นิติบุคคล สำหรับบริษัท ห้างหุ้นส่วนจำกัด หรือนิติบุคคลอื่นที่เสียภาษีจากฐานกำไรสุทธิ มีอัตราภาษีที่แตกต่างกัน สรุปได้ ดังนี้ 
กิจการทั่วไป อัตรา 30%
กิจการสำนักงานปฏิบัติการภูมิภาค อัตรา 10%
กิจการนำเข้าส่งออกที่ได้รับอนุญาตจากกระทรวง
พลังงานให้ค้าน้ำมันเชื้อเพลิง อัตรา 10%
กิจการที่จดทะเบียนในตลาดหลักทรัพย์แห่งประเทศไทย 
อัตรา 25% หรือ 30% แล้วแต่กรณี
กิจการที่จดทะเบียนในตลาดหลักทรัพย์ MAI อัตรา 
20% หรือ 30% แล้วแต่กรณี
กิจการที่ตั้งอยู่ในเขตพัฒนาพิเศษเฉพาะกิจ อัตรา 3% 
(จ.นราธิวาส ปัตตานี ยะลา สตูล และสงขลา เฉพาะ อ.จะนะ เทพา นาทวี และ สะบ้าย้อย) 
การยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2553 ที่เสียภาษีจากฐานกำไรสุทธิโดยใช้แบบ ภ.ง.ด. 50 ยังมีต่อในสัปดาห์หน้า รวมถึงการยื่นแบบเสียภาษีเงินได้นิติบุคคลด้วยแบบ ภ.ง.ด. 52 และ ภ.ง.ด. 55 ที่เสียภาษีจากฐานรายได้ในรอบระยะเวลาบัญชี สวัสดีครับ